CELEX: 32021D1356
Language: da
Date: 2021-06-30 00:00:00
Title: Kommissionens afgørelse (EU) 2021/1356 af 30. juni 2021 om tilladelse til Sverige til at forlænge visse perioder, der er fastsat i artikel 2 i Europa-Parlamentets og Rådets forordning (EU) 2021/267 (meddelt under nummer C(2021) 4608) (Kun den engelske udgave er autentisk)

16.8.2021   
               
               
                  DA
               
               
                  Den Europæiske Unions Tidende
               
               
                  L 293/1
               
            
         KOMMISSIONENS AFGØRELSE (EU) 2021/1356
         af 30. juni 2021
         om tilladelse til Sverige til at forlænge visse perioder, der er fastsat i artikel 2 i Europa-Parlamentets og Rådets forordning (EU) 2021/267
         
            
               (meddelt under nummer C(2021) 4608)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/267 af 16. februar 2021 om særlige og midlertidige foranstaltninger i lyset af covid-19-krisens vedholdenhed vedrørende fornyelse eller forlængelse af visse certifikater, licenser og godkendelser eller tilladelser, udsættelse af visse periodiske kontroller og efteruddannelser inden for visse områder af transportlovgivningen samt forlængelse af visse perioder, som omhandles i forordning (EU) 2020/698 (1), særlig artikel 2, stk. 8, og
         ud fra følgende betragtninger:
         
                     (1)
                  
                  
                     I artikel 2, stk. 1, i forordning (EU) 2021/267 forlænges fristerne for, hvornår indehaveren af et kvalifikationsbevis for gennemførelse af efteruddannelse skal gennemføre en efteruddannelse, der ellers ville være udløbet eller ellers udløber mellem den 1. september 2020 og den 30. juni 2021. I artikel 2, stk. 3, i nævnte forordning forlænges gyldigheden af den tilsvarende påtegning af den harmoniserede EU-kode 95.
                  
               
                     (2)
                  
                  
                     Ifølge artikel 2, stk. 5, i forordning (EU) 2021/267 forlænges gyldigheden af chaufføruddannelsesbeviser, jf. bilag II til Europa-Parlamentets og Rådets direktiv 2003/59/EF (2), som ellers ville være udløbet eller udløber mellem den 1. september 2020 og den 30. juni 2021.
                  
               
                     (3)
                  
                  
                     Ved brev af 6. maj 2021 fremsendte Sverige en begrundet anmodning om tilladelse til at forlænge visse perioder, der er fastsat i artikel 2, stk. 1, 3 og 5, i forordning (EU) 2021/267. Sverige fremlagde ved brev af 20. maj 2021 yderligere oplysninger til støtte for sin anmodning.
                  
               
                     (4)
                  
                  
                     Ved brev af 27. maj 2021 indskrænkede Sverige omfanget af sin begrundede anmodning.
                  
               
                     (5)
                  
                  
                     Med sin begrundede anmodning anmoder Sverige for det første om tilladelse til en forlængelse på seks måneder af den periode mellem den 1. september 2020 og den 30. juni 2021, der er fastsat i artikel 2, stk. 1, i forordning (EU) 2021/267, med henblik på denne bestemmelse og artikel 2, stk. 3, og for det andet anmoder Sverige om tilladelse til en forlængelse på seks måneder af den periode mellem den 1. september 2020 og den 30. juni 2021, der er fastsat i nævnte forordnings artikel 2, stk. 5, og endelig anmoder Sverige om tilladelse til en forlængelse på seks måneder af de perioder på 10 måneder, der er fastsat i artikel 2, stk. 1, 3 og 5, i forordning (EU) 2021/267, dog kun for så vidt angår gennemførelse af efteruddannelse og certificering heraf, påtegning af den harmoniserede EU-kode 95 og fornyelse af chaufføruddannelsesbeviser, som ellers ville være udløbet eller ellers ville udløbe mellem den 1. september 2020 og den 30. juni 2021.
                  
               
                     (6)
                  
                  
                     Ifølge oplysningerne fra Sverige vil det efter al sandsynlighed stadig ikke være praktisk muligt at gennemføre efteruddannelse eller certificering heraf, at påtegne den harmoniserede EU-kode 95 eller at forny chaufføruddannelsesbeviser i Sverige efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (7)
                  
                  
                     Blandt disse foranstaltninger, som ifølge Sverige i alvorlig grad forventes at begrænse kapaciteten til efteruddannelse af chauffører frem til årets udgang, har Sverige begrænset antallet af personer, der kan være til stede samtidig ved et efteruddannelseskursus, til højst otte. Ifølge denne medlemsstat forventes denne foranstaltning at resultere i manglende kapacitet til at efteruddanne chauffører, og det er dermed ikke praktisk muligt at forny alle kompetencebeviser, der udløber mellem den 1. september 2020 og den 30. juni 2021.
                  
               
                     (8)
                  
                  
                     Ifølge oplysningerne fra Sverige skal næsten halvdelen af de gyldige kompetencebeviser i denne medlemsstat fornyes i perioden fra den 1. marts til den 31. december 2021, hvilket svarer til 85 000 kompetencebeviser ud af i alt 190 000 kompetencebeviser. Ud fra de svenske myndigheders foreløbige skøn er deres efteruddannelseskapacitet dog begrænset til ca. 4 000-6 000 personer pr. måned på grund af de foranstaltninger, der er truffet for at begrænse spredningen af covid-19.
                  
               
                     (9)
                  
                  
                     Sverige er af den opfattelse, at selv om efteruddannelserne gennemføres med fuld hastighed og med fuld kapacitet, vil tusindvis af chauffører hver måned stadig ikke være i stand til at få deres påkrævede efteruddannelseskurser gennemført. Desuden vil den store mængde sygefravær blandt undervisere og chauffører sandsynligvis påvirke disse skøn, da Sverige ikke tillader dem at være til stede ved efteruddannelseskurser, hvis de udviser symptomer på covid-19.
                  
               
                     (10)
                  
                  
                     Ifølge oplysningerne fra Sverige blev udstedelsen af mindst 1 000 kompetencebeviser forhindret i marts 2021 på grund af kapacitetsbegrænsninger, mens udstedelsen af mindst 5 000 kompetencebeviser blev forhindret i løbet af april 2021. Disse tal forventes at stige yderligere i de efterfølgende måneder, efterhånden som antallet af kompetencebeviser, der skal fornyes, stiger kraftigt. Ifølge skøn fra de svenske myndigheder forventes 9 500 kompetencebeviser at udløbe i juli 2021 — et skøn, der ikke omfatter de kompetencebeviser, hvis gyldighed allerede er blevet forlænget ved anvendelsen af forordning (EU) 2020/698 eller forordning (EU) 2021/267. Sverige forventer derfor ikke at have tilstrækkelig efteruddannelseskapacitet til at forny alle de kompetencebeviser, der er ved at udløbe.
                  
               
                     (11)
                  
                  
                     Situationen er særlig problematisk for så vidt angår efteruddannelse af førere med gyldige kompetencebeviser til godstransport, som er indehavere af kørekort til kategori C1, C1+E, C eller C+E. Ifølge oplysningerne fra Sverige opnåede mange af disse chauffører et kompetencebevis som en erhvervet rettighed i henhold til artikel 4 i direktiv 2003/59/EF. I henhold til artikel 8, stk. 2, i direktiv 2003/59/EF besluttede Sverige, at de pågældende chauffører ville skulle følge en efteruddannelse for første gang i henhold til direktivet efter en periode på syv år. Som følge heraf udløb mange af de kompetencebeviser, der er opnået som en erhvervet rettighed, og blev fornyet i september 2016 i en periode på fem år. Gyldigheden af disse kompetencebeviser udløber derfor i september 2021.
                  
               
                     (12)
                  
                  
                     Ifølge oplysningerne fra Sverige befinder denne medlemsstat sig stadig midt i den tredje bølge af covid-19-pandemien. Desuden har udrulningen af vaccinen været langsommere end forventet i mange dele af Sverige. Den 19. maj 2021 havde 40,7 % af befolkningen fået en første dosis, mens kun 12,6 % havde fået en anden dosis. Dette gør det uklart, hvornår situationen vil blive afhjulpet, hvornår de foranstaltninger, der er truffet for at inddæmme spredningen af covid-19, vil blive fjernet eller lettet, og hvornår efteruddannelseskapaciteten dermed kan genoprettes til normal tilstand.
                  
               
                     (13)
                  
                  
                     På grundlag af den aktuelle plan, som den svenske folkesundhedsmyndighed har udarbejdet, bør begrænsningen for indendørs forsamling lettes fra otte til 50 personer, når først spredningen af covid-19 stabiliseres. Der er imidlertid stadig ingen dato for, hvornår denne lempelse af restriktionerne kan finde sted, da dette vil afhænge af pandemiens udvikling i Sverige. Desuden vil en lempelse af restriktionerne stadig ikke gøre det muligt at genoprette efteruddannelseskapaciteten, da flere uddannelsesfaciliteter normalt tager omkring 300 personer.
                  
               
                     (14)
                  
                  
                     Det er Sveriges opfattelse, at der er mangel på chauffører med et kompetencebevis. Ifølge Sverige viste 49 % af de svenske transportvirksomheder i en nylig undersøgelse, at de havde problemer med at rekruttere chauffører. De gældende restriktioner i Sverige gør det vanskeligt at uddanne nye chauffører, og Sverige risikerer at stå over for en betydelig mangel på chauffører, hvis deres kompetencebeviser ikke kan forlænges yderligere.
                  
               
                     (15)
                  
                  
                     På grundlag af oplysningerne fra Sverige er det nødvendigt at forlænge den periode på 10 måneder, der er fastsat i artikel 2, stk. 1, 3 og 5, i forordning (EU) 2021/267, for at sikre, at Sverige har den fornødne kapacitet til at gennemføre alle de nødvendige efteruddannelser. Sverige mener imidlertid ikke, at der er behov for at forlænge de perioder på 10 måneder, der er fastsat i disse artikler, for så vidt som de finder anvendelse på efteruddannelse og certificering heraf, på påtegning af den harmoniserede EU-kode 95 og på fornyelse af chaufføruddannelsesbeviser, som ellers ville udløbe i den nye forlængede periode mellem den 1. juli 2021 og den 31. december 2021.
                  
               
                     (16)
                  
                  
                     Sverige begrunder sin anmodning om forlængelse af de maksimalt tilladte perioder på seks måneder med, at der er opstået et meget stort efterslæb med efteruddannelse som beskrevet ovenfor. Antallet af kompetencebeviser, der stadig mangler at blive fornyet, er meget højere end normalt, og Sverige forventer ikke en tilbagevenden til normalt forventede tal inden årets udgang. Ifølge denne medlemsstat forventes der desuden en stor efterspørgsel efter efteruddannelse i efterårsperioden.
                  
               
                     (17)
                  
                  
                     Ifølge Sverige er de pågældende efteruddannelseskurser 35 timer lange, hvoraf langt størstedelen af de chauffører, der har kompetencebeviser i Sverige, vælger at opdele deres kursus i fem forskellige dele. Det betyder, at et klart flertal af de chauffører, hvis kompetencebevis har en udløbsdato inden årets udgang, allerede har gennemført 28 timer af deres efteruddannelseskursus, og at der kun er 7 resterende timer tilbage. Ifølge Sverige er der desuden hovedsagelig tale om erfarne chauffører, som allerede har gennemført størstedelen af deres lovregulerede efteruddannelse. De forlængelser, der anmodes om, bør derfor ikke medføre uforholdsmæssige risici med hensyn til transportsikkerhed og -sikring.
                  
               
                     (18)
                  
                  
                     Sverige bør derfor gives tilladelse til en forlængelse på seks måneder af de perioder mellem den 1. september 2020 og den 30. juni 2021, der er fastsat i artikel 2, stk. 1, med henblik på denne bestemmelse og artikel 2, stk. 3, samt i artikel 2, stk. 5, i forordning (EU) 2021/267.
                  
               
                     (19)
                  
                  
                     Sverige bør også gives tilladelse til en forlængelse på seks måneder af de perioder på 10 måneder, der er fastsat i artikel 2, stk. 1, stk. 3 og stk. 5, i forordning (EU) 2021/267, dog kun for så vidt angår gennemførelse af efteruddannelse og certificering heraf, påtegning af den harmoniserede EU-kode 95 og fornyelse af chaufføruddannelsesbeviser, som ellers ville være udløbet eller ellers ville udløbe mellem den 1. september 2020 og den 30. juni 2021.
                  
               
                     (20)
                  
                  
                     Sverige har accepteret, at denne afgørelse vedtages og meddeles på engelsk —
                  
               VEDTAGET DENNE AFGØRELSE:
         
            Artikel 1
            Sverige gives tilladelse til at forlænge de perioder, der er fastsat i artikel 2, stk. 1, 3 og 5, i forordning (EU) 2021/267, som følger:
            
                        a)
                     
                     
                        perioden mellem den 1. september 2020 og den 30. juni 2021, jf. artikel 2, stk. 1, i forordning (EU) 2021/267, må med henblik på artikel 2, stk. 1 og 3, i nævnte forordning forlænges med seks måneder
                     
                  
                        b)
                     
                     
                        perioden mellem den 1. september 2020 og den 30. juni 2021, jf. artikel 2, stk. 5, i nævnte forordning, må forlænges med seks måneder, og
                     
                  
                        c)
                     
                     
                        de perioder på 10 måneder, der er fastsat i artikel 2, stk. 1, 3 og 5, i nævnte forordning, dog kun for så vidt angår gennemførelse af efteruddannelse og certificering heraf, påtegning af den harmoniserede EU-kode 95 og fornyelse af chaufføruddannelsesbeviser, som ellers ville være udløbet eller ellers ville udløbe mellem den 1. september 2020 og den 30. juni 2021, må forlænges med seks måneder.
                     
                  
         
            Artikel 2
            Denne afgørelse er rettet til Kongeriget Sverige.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 60 af 22.2.2021, s. 1.
         
            (2)  Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT L 226 af 10.9.2003, s. 4).